R5dwMg/zh-wiki-yue-long huggingface dataset:
色調變換係廿世紀電子遊戲設計常用嘅一種做法，指喺做圖像設計嗰陣，將一個圖像物件設成有幾個可能嘅唔同色調。舉個例說明，喺廿世紀嘅格鬥遊戲當中盛行一種做法，就係每個角色都有一柞圖代表佢嘅唔同樣，而每個角色嘅每幅精靈圖都有原色版本同變咗色嘅版本，而如果兩個玩家都揀咗用同一個角色嘅時候，隻遊戲就可以用原色版本顯示玩家一個角色，變色版本顯示玩家二嘅角色，就可以防止因為兩個角色望落一樣而混亂嘅情況。
呂蒙出身貧苦，冇受過教育就偷去當兵打仗，後生嗰時就跟住孫策征討山越族嘅姐夫鄧當圍剿山越，喺跟佢嗰段日子就俾鄧當嘅部下睇小，呂蒙就好嬲咁殺咗佢，之後走返去鄉下，冇幾耐佢就自首。孫策見佢非泛泛之輩，所以就恕佢嘅罪，重收佢做手下，擔任侍衛。
之後俾孫策細佬孫權提拔，同蔣欽俾孫權勸學，熟讀群書，知識叻過好多文人儒者，有「士別三日，刮目相看」嗰故事，識處理人事，有國士之風，智勇雙全，魯肅死咗之後同孫皎分任左右都督。佢幫孫權打咗唔少地方，抗過曹操攻擊，用心理戰術拐走咗關羽攞荊州，令孫權國力大增，冇耐病逝，後世被睇成名將，同周瑜、魯肅同陸遜合稱四大都督。
當耶穌去睚魯屋企嘅時候，有一大班人跟住佢。人群當中有一個女人，患咗血漏症有十二年咁耐，所有醫生都醫唔好佢。呢個女人睇醫生嘅錢用盡咗佢一切養生嘅，病唔單止冇好轉，反而更加嚴重。根據摩西嘅律法，咁樣嘅女人唔可以接觸任何人，任何人亦唔可以接觸佢。
列卡度·督斯·山度士係一位已經死咗嘅巴西嘅滑浪選手。佢曾經喺他協鐵辦嘅2012年水塘衝浪挑戰大賽入面，擊敗過劇利史剌他同其它對手而攞咗冠軍。喺上面講到嘅巡迴賽入面，佢雖然話由安迪艾朗斯頒咗最有簡直競爭獎畀佢，但係佢喺2011年嘅衝浪專業巡迴賽攞咗佢個人生涯入面排行最高嘅第62位。
東大阪市花園欖球場係日本一欖球場，喺大阪府東大阪市內花園中央公園側。個場1929年已經開咗。名亦改過好多次，之前有花園欖球場，第二次世界大戰時改做花園訓練場，戰後回復花園欖球場，1982年因近鐵管而改近鐵花園欖球場，2015年由東大阪市管再改成今名。
《同音漢字書寫規則》係日文嘅正字法，以同音通假為手法，凡係《當用漢字表》外嘅字，都由同音又通假嘅當用字而替代。國語審議會於1956年7月5日公布該方案，作為業界出版文字嘅指引，其中包括同音異義語、同音異形詞。
根據1946年嘅《當用漢字表》，凡係《當用漢字表》表外嘅字，都要用其他方式替換。呢啲字可以搵第個詞彙替代，或者淨係將詞語裏面嘅表外漢字轉做假名。 但係，用其他嘅詞會詞不達意，甚或者會令文意冗贅，而轉寫做假名又唔符合閱讀習慣。
《同音漢字書寫規則》分別規定咗「代用字」、「代用語」。代用字，指用同音嘅當用漢字嚟通假詞中嘅表外漢字。譬如，「稀」係表外漢字，所以，本來作「稀少」、「稀薄」嘅兩個詞，都要改做「希少」、「希薄」。如此類推，以「希」為「稀」嘅代用字，並取代熟語中嘅「稀」字。
另外，「甚」、「磨」、「妄」本來係表外漢字，而且已經有埋代用字，如「蝕甚」→「食尽」、「研磨」→「研摩」、「妄動」→「盲動」，後來常用漢字表又收錄翻以上嘅三字，所以而家又書寫原字。其實，日本新聞協會、學術用語集都有非官方嘅同音替代語，重已經廣泛於民間。
同音通假好少用喺人名同固有名詞度，但係「満洲」一般表記為「満州」。其實，替代語有時亦出現喺未採用嘅詞中，諸如「叮嚀」、「意嚮」、「蹶起」、「媾和」、「銓衡」、「繃帯」等。但係，「下剋上」、「古稀」、「玉石混淆」、「車輛」、「漁撈」、「鈑金」之類本應按照規範嘅術語，仍然會喺文學作品中見倒。
對此，文化審議會就否決咗提案，原因為「提出者理由中有事實錯誤」。2009年12月，「殘障者制度改革推進本部」同文化審議喺內閣府中討論過喺公文中採用「障碍」一詞與否，重提議過收錄「碍」字到《常用漢字》嘅意見。
譬如，「姆」義為「乳母」，本有「保母」、「保姆」之分，後以「母」代「姆」，而從事同類職業嘅男性，就稱為「保父」，重衍生出咗「父」嘅對立。喺日本，而家嘅職稱凡有陰陽之分，多改取中性者，如「保母」、「保夫」已統稱為「保育士」。
文化審議會於2010年6月，喺《改定常用漢字表》中追加咗196字。其中「臆、潰、毀、窟、腎、汎、哺、闇」八字，增至《同音漢字替代詞》。惟「闇」字特別處理，轉寫做片假名「アン」。而剩低7字，就規範咗同佢相關嘅13個詞組。
聖公會蔡功譜中學，係香港一間政府津貼文法男女中學，由香港聖公會喺1982年9月創辦。校舍喺香港紅磡山忠孝街101號，鄰近香港都會大學同香港房屋委員會同埋房屋署總部。學校本身擬名係「牧愛中學」，香港聖公會為咗答謝蔡世器等先翁蔡功譜得到紀念捐咗款畀校舍嘅興建而改學校名為「聖公會蔡功譜中學」。
1968年9月，聖公會港澳教區所轄嘅牧愛堂，向教育司署申請建間中學 ，並喺1982年得批准籌建香港聖公會屬下第33間中學喺九龍何文田忠孝街並擬名為「牧愛中學」。跟尾承蒙蔡世器捐助經費建校等紀念先翁蔡功譜，聖公會就改間學校名成「聖公會蔡功譜中學」。
首任校監由吳繩武牧師出任。喺1982年9月初，學校因入校紙未如期簽發得到，曾經用過聖公會基心小學開課，同埋喺牧愛堂舉辦第一屆開學禮，等9月中開始先順利返到而今笪埞上堂。開辦嗰陣只有中一級八班，學生320人，另外有教師12人，實驗室技術員1人。
1983年3月30號，間學校舉行咗獻校開幕感恩崇拜，並邀請埋鄺廣傑主教主禮，並由蔡世器主持場揭幕儀式畀「蔡功譜先生紀念像」 。首批學生就喺1987年首次參加香港中學會考。同年9月，學校增設香港大學預科班，分文組同埋理組，並喺1989年首次參加香港高級程度會考。
1985年9月，吳繩武牧師離任赴海外深造，校監由聖公會西九龍教區榮休主教蘇以葆牧師接任直至2002年蘇以葆辭走校董會成員及校監兩個職，校監又由香港聖公會東九龍教區委任校董會成員林昍接任。2019年，林昍辭任校監，但保留到校董會成員職位，校監就由校董會成員植頌匡得到委任接任至今。
委任校長方面，創校校長曾陳穗華喺1992年8月31號榮休，校長職務由黎李群娣女士接任。跟尾喺2014年30週年校慶期間，時任校長黎李群娣女士榮休，校長職務由當時任職喺協恩中學嘅梁少儀女士接任。由於梁少儀校長由2016年9月1號起轉去協恩中學任校長，個校長職位就改由聖公會聖三一堂中學嘅林玉琪女士接任。
2011年，學校改革社制，取消棕社，並將棕社學生編排至其他社別。同年配合埋教育局嘅「自願優化班級結構計劃」由嗰一年度開始減收一班中一學生。跟尾喺2014年，四社改名為仁、愛、忠、誠，同年亦都首次舉辦校友銀禧日。
間學校舉辦嘅課外活動約莫有60項，計有學術、服務、體育、藝術、興趣同埋宗教等。每名學生至少要參加一項活動。學生亦都會參與埋社區服務，制服隊伍有深資童軍團、童軍同紅十字會青年團。其他啲服務小組有少年警訊、公益少年團、忠愛大使小組、電視媒體製作服務組、環保大使訓練團同埋圖書館小組等。
喺課餘時間學生都參加得由專業導師教授嘅管樂團、銀樂隊、敲擊樂小組、口風琴小組、無伴奏合唱小組、手鈴隊、舞蹈班同空手道班等。校內嘅「少年警訊銀樂隊」就由蔡功譜中學同埋九龍城區少年警訊喺2007至2008學年合辦而成。
聖公會蔡功譜中學學生會前身係五社聯會，啲參選學生必須係嚟自同一社別。跟尾個學生會喺1998年成立，取代咗個五社聯會，係由高中部學生自組內閣，而唔使同一社別組成嘅內閣，經由全校學生一人一票噉選舉出。每一年度嘅學生會主席，都可以由學校刻埋姓名到板上喺禮堂。
領袖生方面，蔡功譜中學領袖生嘅職級分3種，總領袖生、副總領袖生同埋領袖生。由2010年開始，「領袖生組長」一職易名為「副總領袖生」。每一年度嘅總領袖生，個姓名都會刻埋喺禮堂份名錄度。至於四社，蔡功譜中學而家設立咗「仁」、「愛」、「忠」、「誠」四個學社。
開始校創嗰陣原本係五社制度，即「紅」、「黃」、「藍」、「綠」、「棕」，跟尾校方改革社制決定由2011年9月開始實行四社制度。由2014年9月開始，四社改名成「仁」、「愛」、「忠」、「誠」，各社啲象徵動物都加埋，分別係羊、牛、鴿子、驢。
1990年代初，董建華開始涉足政界事務。佢得當時香港總督彭定康請入香港行政局。喺得到江澤民嘅支持之後，四百人推選委員會選咗佢做特區嘅首任特首。但係响佢第一屆特首嘅五年任期內，香港出現經濟、公共衛生同政治危機，搞到民怨沸騰。
之後，聽講董建華順從北京中央政府意思，想夾硬通過香港基本法第23條嘅立法草案。嗰條草案將好多香港同其他世界先進地區一路都有嘅自由同埋人權，睇做叛國、分裂國家、顛覆等嘅重罪。再加上佢個政府喺處理非典型肺炎嗰陣聽信廣東省方面提供嘅假疫情，冇睇到問題嘅嚴重性，搞到有299人死咗，包括唔少醫護人員。
呢次遊行影響深遠。香港行政會議成員、自由黨嘅田北俊因遊行而轉軚反對立法，終於令23條草案過唔到。而負責23條立法嘅官員保安局局長葉劉淑儀，由民望第一跌到落包尾，受盡千夫所指，最後黯然落台。而董建華亦响第二屆任期未結束嘅情況下，喺2005年3月因以健康為理由請辭，由當時嘅政務司司長曾蔭權接任剩下兩年任期，亦宣佈因為家庭原因同家庭成員嘅意見，放棄爭取連任，唔再參選第三屆香港行政長官選舉，行政長官任期到2007年6月30號完結，佢成為香港主權移交之後就第一位唔尋求連任嘅特首。
野口平托埃里克森係日本足球員，司職守門員，效力過大分三神，鳥棲砂岩，柏太陽神，福岡黃蜂，Valiente Koriyama，長野帕塞羅，Samutsongkhram，PTT Rayong，及Ayutthaya。
《初艷》係首有名嘅越南金曲，由已故音樂人鄭公山喺1960年寫成，發行喺錄音棚專輯《山歌7》，歌名詞意係「初陣時嘅阿艷」。《初艷》亦得譯出翻唱做日文版，做日本演歌，題目叫《美好嘅往昔》，由慶璃首唱喺1970年嘅大阪世界博覽會。
《初艷》亦加入到日本啲大學嘅關於越南文化嘅教育章程。日本嘅關西學院大學就有有關呢首歌嘅收藏，如有關呢首歌嘅書、同埋DVD，來方便啲學生做研究。呢首歌畀電視臺NHK選爲電視劇嘅主題曲，齣戲講嘅係一個日本男人娶咗越南老婆後嘅婚姻生活。
大浪灣石刻喺1970年被一個差人發現，喺沿海邊嘅石崖上面，面積大概90厘米乘80厘米。圖形係抽象嘅鳥獸紋，圖紋大致似幾何形。考古學家估計，呢個石刻嘅刻鑿年份大概喺新石器時代，估計係當時嘅居民相信刻石能夠保佑出海嘅人，同埋佢哋對航海同天文表現崇拜。
蕭偉強持有香港大學文學學士同公共行政碩士學位。1979年加入政府，曾經喺唔同決策局同部門服務，其中包括前音樂事務統籌處、前政務總署、土地註冊處、前市政總署、公務員事務局、律政司等。2008年2月至2014年7月出任康復專員，負責協調整體殘疾人士康復政策同措施，2014年8月出任勞工及福利局副局長，2017年2月13號轉為局長。
屯門公眾騎術學校，香港騎術學校之一，喺屯門蝴蝶灣，龍門路卌五號地段，蝴蝶灣公園對面，英文叫Tuen Mun Public Riding School。行政上歸屯門區。歸康樂及文化事務署之下，由香港賽馬會起同管。
校址前身白角臨時房屋區，後改建騎術學校，有地三萬四千八百平方米，公眾騎術設施之中，全港至大。內有寫字樓、課室、更衣室、廁所同停車場。大馬練習場一個，小馬練習場兩個，一共佔地八千一百五十平方米，全天候沙地，有大光燈照。
伊塔馬佛朗哥係巴西政治人，喺南大西洋近巴西薩爾瓦多同里約熱內盧之間嘅海域出世，1990年3月15號開始做巴西副總統。科洛喺1992年10月2號被逼辭職之後，由渠代理總統職務，直到12月29號宣誓就任巴西總統，任期至1995年1月1號。
巴洛克舞蹈係泛指巴洛克時期嘅貴族之間盛行嘅舞蹈，包括咗莎拉班德、布尼舞曲同小步舞曲等嘅多種舞曲同舞蹈。巴洛克舞蹈同巴洛克音樂關係密切－莎拉班德、布尼舞曲同小步舞曲呢啲同時亦都係巴洛克音樂當中嘅重要曲種，有巴哈嘅《G 大調同 G 小調小步舞曲》等等嘅好多首名曲。
奧拉夫五世原本叫丹麥王子亞歷山大，1903年7月2號響諾福克郡山靜咸府嘅Appleton House出世，係丹麥卡爾王子同威爾斯公主慕德嘅獨仔。佢阿爺係時任丹麥王儲費特力，阿公就係時任英國國王愛德華七世。
1905年，老豆卡爾王子獲得挪威議會擁立成新一任挪威國王，改名叫「哈康七世」。而卡爾王子就將亞歷山大改名叫「奧拉夫」，以丹麥同挪威國王奧拉夫二世·哈康松嚟命名。奧拉夫係挪威自中世紀以嚟嘅第一位響挪威本土長大嘅王儲。
作為挪威王儲，佢接受咗廣泛嘅軍事訓練，又參與過好多主要嘅軍事演習。奧拉夫因為佢嘅見解同領導才能，受到其他國家領導人嘅敬重。響二戰前，佢訪問美國期間，同美國總統羅斯福建立親密嘅友誼。呢點成為日後挪威對抗納粹德國進攻嘅重要因素之一。
1940年4月，納粹德國打住保持丹麥同挪威中立嘅名，乘機想入侵兩國，威悉演習行動開始。期間，奧拉夫企響老豆個邊，堅決抵制納粹德國。無論係對軍事領導人定係人民嚟講，奧拉夫都係一位極具價值嘅顧問。當挪威政府被逼流亡海外嗰陣，奧拉夫唔肯，話要同人民一齊抵抗，呢個諗法好快就畀人拒絕。
佢勉強地跟住老豆流亡到英國，響嗰度，佢同佢嘅助手都成為流亡政府兼老豆嘅主要顧問。最初，佢同老豆響白金漢宮度住，但隨住同年9月嘅倫敦大轟炸，佢哋搬到去柏莎郡嘅 Bowdown House。奧拉夫亦曾經響英國、加拿大、美國同挪威、盟軍部隊見面。
1955年7月，父王哈康響Bygdøy Royal Estate嘅沖涼房入面跌親，要坐輪椅。由呢個時候開始，奧拉夫代父王處理國事。1957年9月21號，父王哈康響奧斯陸王宮走咗，終年八十五歲。奧拉夫繼位做挪威國王，係奧拉夫五世。
奧拉夫亞世畀人叫做「人民嘅國王」，好受到人民嘅歡迎。雖然佢係國王，但佢鍾意響公共行車路上揸車。響1973年石油危機期間，由於石油畀人禁運，挪威禁止人民響禮拜日開車。咁啱當時國王想滑雪，本身佢作為國王係可以開車，但佢想以身作則，結果佢一個人著住滑雪衫、攞住滑雪板坐城市鐵路霍爾門科倫線去滑雪。
由於佢嘅運動天賦同埋身為國王嘅角色，佢響1968年攞到霍爾門科倫獎章、1970年攞到傑出公民成就獎、1975年成為挪威年度人物。佢對軍事有住濃厚嘅興趣，好認真咁對待自己作為軍隊總司令嘅角色。除咗係挪威軍隊名義上嘅最高領導人之外，佢仲係英國約克郡軍團嘅榮譽上校。
奧拉夫五世作為國家統一嘅象徵，有住好大嘅道德權威，響紙面上保留比較大嘅權力，但佢唔負責行使權力。佢主要職責都係偏向「儀式性嘅」。如果冇首相嘅附署，佢嘅行為會畀法律睇成「無效」。國王都有權任命內閣，但佢唔可能違背議會嘅諗法。
1990年夏天，奧拉夫五世嘅身體出咗問題，但響聖誕期間好返。1991年1月17號，佢響皇家別墅突然病發，當日夜晚就因為心肌梗塞而過身，終年87歲。王儲哈拉爾好快就登基，成為哈拉爾五世。哈拉爾五世嘅採訪同埋前挪威議會主席祖·本柯嘅自傳入面都有提過，奧拉夫五世響得知波斯灣戰爭爆發後留低心理創傷。
奧拉夫五世嘅國葬響1月30號舉行。響由皇宮到奧斯陸主教座堂嘅送葬路線上，有多過十萬人響卡爾·約翰斯大道前排隊以示敬意。總理布倫特蘭響葬禮上致詞。跟住棺材就畀人移到阿克斯胡斯城堡。佢最終畀人葬響皇家陵園，同老婆瑪塔葬埋一齊。
遊戲以一個喺平行時空入面嘅香港作為背景。遊戲入面，「地產黨」剛絕香港人，一個叫做「黑紫荊」嘅財團控制住香港。「黑紫荊」用佢哋嘅財力、影響力、同埋爛仔手段打壓反對佢哋嘅人。「黑紫荊」謀取暴利嘅同時往往直接或間接影響市民嘅衣食住行，令市民生活飽受壓力。
孟東波係中華人民共和國政治人物，江蘇無錫人。1938年加入中國共產黨。做過淮北行署秘書長、蘇皖邊區民政廳副廳長。中華人民共和國建國後，歷任華東軍政委員會副秘書長，冶金部基建司司長，四川省冶金工業廳廳長、省經委主任，中共渡口市委書記，四川省副省長、省第六屆人大常委會副主任。
耶穌離開拿撒勒，到咗迦百農公開傳道，以迦百農為基地。佢不斷返到迦百農，又多次以迦百農為佢旅途出發嘅地方。安息日早晨，耶穌進入會堂教訓人。群眾「都希奇佢嘅教訓，因為佢講嘅嘢有權柄。」耶穌講嘅嘢之所以有權柄，因為佢話語有絕對嘅真理。
測色板喺黑白電視時代凈用黑同白兩種色，彩色電視時代既用彩色板，又用黑白板。背景聲係古典音樂或鴉雀無聲、或好長嘅聲。有啲電視台會喺播測色版期間，放其它靜態字卡廣告、循環播動態宣傳片、動靜態字幕或圖，轉播其它電視台節目、直接變黑屏、藍屏等其他純顏色屏幕或雪花或冇信號界面。
觀眾好多時喺電視正常啟動且冇乜畫面問題時，見到測色板嘅第一時間反應係熄機或轉台。而家由於電視質量越嚟越好，加上入咗數字電視時代，而且電視台好多時24個鐘都有節目睇，所以家下好少見到測色板或收台嘅畫面。
亞福帕特係二十世紀愛沙尼亞作曲家，喺 Paide 出世。佢嘅作品包括 Kanon Pokajanen、De Profondis、Te Deum、Passio、Tabula Rasa 等，以合唱聖樂最為人所知。
此後帕特啲音樂徹底唔同曬。渠叫呢啲做tintinnabuli －好似鐘聲咁。呢啲音樂嘅特徵係簡單嘅和聲結構、好多無裝飾嘅單音同埋基本嘅三音和弦－－令人聯想鐘聲－－、節奏簡單而唔變。可見早期音樂嘅影響。
Spiegel im Spiegel被 Mike Nichols用喺2001年嘅 Wit道、2003年爬山紀錄片Touching the Void 道、同Gus van Sant 2003年嘅 Gerry道，呢道亦用咗Für Alina。
元創方係香港一處，喺上環卅間，係創意設計用嘅大樓，有商家租用。原本係荷李活道已婚警察宿舍。已婚警察宿舍，英文稱為Police Married Quarters，官名PMQ元創方，字母就取自依度。地方休留原有屋宇。
大麻二酚係大麻主要嘅非精神科成分，有多種藥理作用，包括抗焦慮、抗精神病、止嘔、抗炎特性等。有研究報告指出，大麻二酚喺非轉化細胞中無毒性，唔會誘發食物攝入變化，唔會誘發全身僵硬症，唔會影響生理參數，唔會影響胃腸道嘅轉運，唔會改變精神運動或心理功能。
研究報告指出，長期使用高劑量嘅大麻二酚喺人體內耐受性仍然良好。就算大麻二酚同四氫大麻酚分子相似，大麻二酚只會喺非常高劑量下先至同大麻素受體互相有弱作用。另外，喺大麻二酚中亦未察覺到好似四氫大麻酚噉會引起對人體思維同感知嘅改變。
唔同藥理學性質令到大麻二酚同四氫大麻酚有完全唔一樣嘅安全度。對二十五項關於生物多樣性公約內安全性同功效研究嘅綜述，並未發現大麻二酚於廣泛劑量範圍中使用多種用藥方式有顯著副作用，包括急性同慢性用藥方案。
喺2022年，香港特別行政區政府宣布會立例禁止喺香港使用、管有或銷售大麻二酚，無論做任何用途即屬違法。香港政府表示，香港現行嘅法例同醫護人員守則禁止任何醫護人員使用大麻二酚作醫療用途，香港衞生署亦唔會為大麻二酚產品發出任何許可證，而香港研究資助局亦禁止任何喺香港使用大麻二酚嘅學術研究，由2023年2月1號起大麻二酚喺香港會列為「危險藥物」並受香港「危險藥物條例」管制，屆時香港將成為全球首個全面禁止使用大麻二酚嘅地區。
香港禁毒常務委員會主席李國棟醫生表示，極之微量嘅大麻二酚即使由吸入方式進入人體已經會引發嚴重不良反應，包括幻覺、心跳加速、器官衰竭，李國棟醫生又引述香港大學李嘉誠醫學院嘅研究，大麻二酚造成上癮嘅情況同海洛英等毒品差唔多，因此香港有禁絕大麻二酚嘅必要。
第二部份列擧咗瑜罕難、盧伽、摩矩辭、明泰、牟世、多惠、寶路、千眼、珉艷、岑穩僧、報信等諸多法王。第三部份列出已經繙譯成漢文嘅《敬禮常明皇樂經》、《宣元至本經》、《志玄安樂經》、《多惠聖王經》、《阿思瞿利容經》、《渾元經》、《傳化經》、《原靈經》、《三際經》、《師利海經》、《寶路法王經》、《刪河律經》、《三威讚經》、《牟世法王經》、《彌施訶自在天地經》、《四門經》、《啓眞經》等35部景教經書。
嗰陣「林鄭月娥落台」嘅訴求未獲示威者廣泛認同，大專學界就曾經要求政府回應「四大訴求」，同民陣嘅「五大訴求」差唔多，就係少咗「林鄭月娥落台」嗰項，要求政府6月20號下晝5點前答覆，但政府最後都無任何答覆，大專學界將抗爭行動升級，即係6月21號嘅大專學界反送中升級行動。
7月1號佔領立法會嗰陣，示威者喺立法會會議廳宣讀《香港人抗爭宣言》提到「五大訴求」，主要改動係將民陣嘅「追究警方開槍責任」擴展做「徹底追究警隊濫權情況」，同埋將「行政長官林鄭月娥問責落台」改成「以行政命令解散立法會，立即實行雙真普選」。
7月21號發生元朗襲擊，示威者將矛頭直指警方失職。7月23號，俞宗怡、苗學禮、王永平等34位前高官同公職人員聯署聲明，要求政府立即撤回《逃犯條例》修訂，同埋引用香港法例第86章《調查委員會條例》，成立「獨立調查委員會」，調查範圍建議包括政府「暫緩」但唔「撤回」修例嘅手法恰唔恰當、警方同示威者有無用過份嘅武力等等，同埋就調查結果提出建議。
2019年8月27號，中國大陸嘅小米科技宣傳互聯網電視「紅米電視」嗰陣，為咗標榜有奇異果TV、極光TV、酷喵影視、芒果TV同聚體育五個影視平台嘅內容，喺官方微博嘅宣傳圖上面寫上「五大平台，缺一不可」嘅標語，明顯仿照「五大訴求，缺一不可」嘅示威口號，結果畀大陸網民批評係呼應香港示威活動，官方媒體環球網更批評小米「缺腦如此，無藥可救」，之後小米即刻撤回標語，改用「海量內容」四字，獲環球網回應「知錯能改，加強學習」。
2015年3月1號，網上爆出石排灣居雅大廈出現紙皮牆，有業主遞信披露至少三個單位發現同樣情況，建設辦同房屋局將呢件事淡化做工藝缺失，又話會同承展商追究責任，但係唔係屬於「可歸責範圍」，當局就冇講。運輸工務司司長羅立文就話，暫時未有戶主同房屋局聯絡跟進維修嘅事，2月尾有份同政總遞信嘅業主蘇先生講明好難理解，當時有留低聯絡方法，信到亦將情況寫得好清楚，事隔一個禮拜暫時冇部門主動跟進。
2015年5月7號，環保局話，隨著公屋入住人數增多，產生大量生活垃圾，有必要響區內設置壓縮式垃圾桶，減低垃圾車處理垃圾嗰陣產生嘅噪音同異味。但係有居雅住戶話，當局冇就設立壓縮式垃圾桶諮詢居民，而垃圾桶同大廈出入口過近，驚影響衛生。
亦有住戶希望，當局將垃圾選址搬去樓群外圍，減少對居民影響。記者觀察，工程響居雅一街居雅樓群嘅中間位，隔離係大廈同停車場出入口，係居民出入屋苑嘅必經之路。設置垃圾桶嘅位被圍欄圍住，但係見唔到工務局發出嘅工程准照，響出面睇唔到入面起咩嘢。
有住戶話，當局一直冇同居民交待工程嘅嘢，「你唔講我都唔知起垃圾桶。」認為當局選址錯誤，減少原本嘅公共休憩空間，亦有居民擔心，響嗰到設置垃圾桶，會將「蛇蟲鼠蟻」帶入屋，驚影響衛生健康。而居雅大廈互助會代表鄭先生批評，當局一直冇就設置壓縮式垃圾桶諮詢居雅住戶，質疑樓群出面有唔少位，點解當局偏要將垃圾桶擺響樓群中間？
重要對正大廈出入口？另外，由於附近冇咩休憩區，好多居民鍾意響居雅一街放狗、打羽毛球，但係工程開始之後，來玩居民明顯少咗。佢期望當局能夠好似業興、樂群兩個樓群噉，將垃圾桶放響樓群外圍，減少對居民生活影響，重希望當局響工程前可以諮詢市民，唔係響工程之後先補救。
而房屋局回覆傳媒查詢時話，由於清潔專營公司收集垃圾嗰陣，往往會將裝住好多垃圾嘅垃圾桶放響條街到，影響大廈周圍衛生同住戶出行，重會影響觀感。經民署、環保局、工務局等部門視察同商討之後，決定響內街範圍到整壓縮式垃圾桶。
2015年5月10號，房屋局響居雅大廈貼通告話，考慮到居雅大廈部分居民對壓縮式垃圾筒選址從唔同渠道表達關切，局方已經收到相關訊息同理解憂慮，暫停石排灣居雅大廈設置壓縮式垃圾筒工程，希望約見住戶代表直接溝通，以開放態度聆聽居民意見同建議。
2015年5月19號，房屋局開始做嘢，透過短訊向湖畔同居雅大廈嘅業主廣發「最後通牒」，話當局發現收訊人涉嫌違反《經濟房屋法》，攞咗鎖匙冇去住，要求響公函十五日入面向房屋局書面申報遷入單位日期，但係房屋局噉樣「漁翁撒網」，群發呢種指控式短訊就引嚟唔少住戶反感。
有業主亦好嬲話，話自己明明住咗咁耐，房屋局先將人當賊辦，感覺被人老屈。之後房屋局覆返《論盡媒體》查詢時話，最近透過巡查、舉報或者轉介個案，跟進懷疑空置同違規單位住戶，以短訊同公函呼籲家團儘快入住。收到通知嘅住戶無論入咗伙未，都要同房屋局書面回覆入住時間。
未入伙者重要解釋原因，同埋預計入住時間。房屋局又話，自2014年到而家巡查咗一千六百個經屋單位，重對涉嫌違規個案立案處理。如果調查發現有違規情況，會開展處罰程序。根據《經濟房屋法》規定，如果家團將經屋單位做非居住用途，除咗可以被科處罰款之外，重可以被解除買賣預約合同。
大嶼山大澳遊樂場，香港公園之一，遊樂場之一，位於大嶼山大澳，石仔埗近大澳大會堂，英文叫Tai O Recreation Ground。行政上歸離島區。設施有硬地球場、籃球場，以及七人足球場。埸地由康樂及文化事務署管理。
牡丹社事件係大日本帝國用報復琉球國琉球族被殺害做藉口，1874年5月攻打屬大清領土嘅臺灣牡丹鄉嘅臺灣原住民部落，最後大清同日本簽和約，大清實際要賠日本50萬兩銀，而和約嘅字眼後尾亦畀日本利用，指大清冇否認琉球國係日本屬地，最終日本吞併咗琉球國。
嘉義都會區大眾捷運系統，簡稱嘉義捷運，係一座由中華民國交通部曾經喺1990年進行研究嘅大眾捷運系統，服務範圍廣及嘉義市同埋嘉義縣，但因為缺乏經費而暫停推動。2007年，嘉義公車捷運通車，沿用部分嘉義捷運路廊，成為嘉義第一座先進運輸系統，未來可依據需求而改建成輕軌或地下鐵等軌道運輸系統，而家呢個系統運量同埋使用路廊類似嘅嘉義市公車運量皆呈現逐年成長狀態，故此未來有可能恢復嘉義捷運計畫嘅推動。
2020年底，嘉義市政府交通處爭取到中央「嘉義地區軌道系統整體規畫案」600萬元經費，待規劃完成後就可以啟動可行性研究評估。2021年9月，蘇貞昌閣揆承諾協助嘉義市統籌推動嘉義輕軌捷運，而家規劃案結案報告修正中。
南北共同連絡事務所，又譯兩韓聯絡辦公室，係大韓民國同朝鮮民主主義人民共和國喺開城工業區設立嘅聯絡辦事處，2018至2020年運作。由於南韓同北韓冇正式外交關係，呢個連絡事務所實際上有非正式大使館嘅作用。
事務所嘅前身係2005年起樓、2008年啓用嘅「南北交流協力協議事務所」。2018年4月，兩韓政府簽訂《板門店宣言》希望促進和平友好，宣言當中決定喺開城工業區成立兩韓聯絡辦公室，將南北交流協力協議事務所大樓改裝成南北共同連絡事務所。
Uniface 係一個用喺企業應用程式嘅低代碼開發同埋部署平台，可以喺唔同運行環境度行，包括移動、大型電腦、網絡、服務導向嘅架構 、Windows、Java EE 同埋 .NET。Uniface 係用喺創建任務關鍵型嘅應用程式。
內省由古代開始都畀西方同東方哲學家討論，而內省法一直係心理學家用來研究內在心理活動嘅主要方法之一，基本上係等被試者口述心理感受。有實驗心理學之父嘅名譽威爾漢姆·馮特用內省法開展研究。馮特結構主義心理學強調實驗內省法，即係以實驗為主，用內省做輔助。
鄂棟臣喺1939年喺江西省廣豐縣出世，1954年小學畢業後，佢考上咗廣豐中學，1960年考取咗武漢測繪學院攻讀天文大地測量專業。曾經擔任中國首次南極科學考察隊隊長。從1984年10月開始，先後五次走到南極科考，四次走到北極並曾經到達北極點考察。
佢嘅配音生涯代表作包括卡通片《Keroro軍曹》嘅日向秋、《皇家雙妹嘜》系列嘅小早川美幸、《笑園漫畫大王》嘅谷崎由佳里、《青出於藍》嘅神樂崎雅、《銀河醒目女》系列嘅紅莓、《地球防衛企業》嘅桃井伊吹、《烈火之炎》嘅霧澤風子、《貓貓日記》嘅草鈺吐夢、《男兒當入樽》嘅赤木晴子、《親親小樂基》嘅木之葉美琪、《機甲戰記威龍》嘅蘿絲·帕提頓、《Genocyber 虛界之魔獸》嘅艾蕾因·里德/戴安娜·里德同埋美國卡通片《X戰警》嘅歡歡等等。
1955年，許喺聖若瑟書院畢業之後，自學完成預科課程，並喺公開試取得優良成績。因為佢阿爸48歲過身，佢身為八兄弟姊妹之中嘅大仔，焗住放棄學業，全職工作，維持家計。1958年，佢加入香港政府，任職傳譯、翻譯員。
往後幾十年，許試過喺布政司署及多個部門做工，包括庫務科、銓敍科、行政科、新界民政署、政府物料供應處及區域市政總署等，專責監督人力、財務、物料供應及區域地政管理工作。1998年，經歷40年公務員生涯後，佢喺區域市政總署署長之位退休。
1998至2004年，許受聘於新世界控股有限公司，出任新世界第一巴士服務有限公司及新世界第一渡輪服務有限公司董事總經理等職位。6年之間，佢喺承接中華巴士同油麻地小輪嘅過程中扮演重要角色。此外，佢亦有做其它上市公司董事，譬如冠忠巴士集團有限公司常務董事。
喺1823年萊佛士爵士就話要起呢個教堂。喺1834年呢個教堂嘅興建工程正式開始。喺1837年呢個教堂正式完工，並喺嗰年正式投入使用。喺啱啱投入使用嗰陣，呢個教堂淨係作為一個為英國僑民進行禮拜嘅地方，但係隨著時間嘅推移，佢嘅影響力都越嚟越大。
當耶穌沿住加利利同撒馬利亞嘅邊界行走，遇上十個痳瘋病人。按照當時律法規定，佢哋必須保持距離，因此佢哋唔敢靠近人群，只能夠遠遠噉大聲呼叫，求耶穌憐憫。可以知這一班麻瘋病人嘅孤單同隔絕。喺呢十個麻瘋病人之中，至少有一個係撒馬利亞人。
但隨後呢名軍官澄清，自己淨係根據飛機速度同最後嘅已知位置估計飛機「好可能」已經喺馬來西亞海域墜毀，但實際情況重唔知。越南海軍有關負責人話佢哋嘅救援力量可以隨時響富國島嘅海軍基地出發。《華爾街日報》話呢位負責該海域嘅上將重喺度等待越南政府下達搜救命令，但佢認為響泰國或馬來西亞出發距離會近啲。
呢個站喺2006年12月28號開咗地鐵3號線成條南段之後先至開。喺呢個站開通之前，啲乘客成日都係去附近啲巴士總站度坐巴士去市區。到咗2013年12月28號嘅地鐵6號線開通咗之後，呢個站嘅人流都多咗幾多下。
呢個站嘅客流都幾多下。尤其喺B出入口附近冇幾遠嘅天河客運站站場，呢個地方重係一個大型嘅客運站，有好多出去其他城市嘅人就成日喺呢個站落車。由於2003年起3號線嗰陣地鐵站冇預先考慮留低轉車條件，所以轉綫就一定要經過站廳同埋4層樓高嘅樓梯先至得。
堅士堡係美國最高法院大法官，1993年由時任美國總統比爾·克林頓提名後，喺8月10號宣誓就職。佢係繼Sandra Day O'Connor之後最高法院第二位女大法官，亦係頭一位同截至2015年3月唯一一位美國猶太人女大法官。
佢既係間完全按羽毛球世界聯合會最高級別賽事標準而設計嘅羽毛球訓練同比賽嘅場館，又係亞洲到世界唯一專門為羽毛球項而設計兼同時有埋綜合性多功能嘅體育場館，亦係廣州到中國大陸同國際嘅專業羽毛球隊訓練基地同世界第二大國際羽毛球培訓中心 。
賈維斯曲卡喺雪埠出世。佢老竇麥曲卡係DJ同演員，喺賈維斯曲卡七歲時掉低全家搬去澳洲悉尼，賈維斯曲卡同佢家姐就噉同佢哋老竇失去聯絡近卅年，到1998年先至見返面。佢阿媽獨力揍大兩姊弟，仲係英國保守黨議員。
李志強係中國大陸嘅法官，河南駐馬店西平縣人，1987年12月加入中國共產黨，曾經喺做過奓山街組織委員同副鎮長，1997年12月去到武漢蔡甸區嘅法院做過副處級幹部、四級高級法官。期間亦攞過好多次優秀黨員同先進個人等獎，2015年亦幫過蔡甸區從落後嘅山旮旯地方解決咗人民溫飽問題。
1991年，陳歐陽桂芬接受咗耶穌做救主，因為深感到自己只係一名家庭主婦，又冇賺錢嘅能力，因此唔打算參與奉獻。後嚟，喺聖靈嘅感動同帶領之下，佢藉住奉獻令到一個瀕臨停止聚會嘅團契重新運作。又令到一位單身嘅老婆婆因為知道有人會負責佢嘅殮葬費而大大感謝天父。
《弊傢伙！史太林死咗》係一部2017年嘅政治諷刺電影，由Armando Iannucci執導，改編法國圖像小說《史達林之死》。主演係史提夫布斯美、Simon Russell Beale、Paddy Considine、Rupert Friend、積遜艾薩斯。
茲卡病毒，又叫寨卡病毒，係黃病毒科黃病毒屬嘅病毒，係由黑紋伊蚊通過病毒傳播而感染。呢種病毒最先喺公元1947年嘅烏干達茲卡森林入面啲馬騮分離出嚟而改成噉嘅名。佢分為亞洲同非洲型兩種。以前凈得好少人類感染病例報告，但直到公元2007年喺密克羅尼西亞聯邦雅蒲島大規模爆發疫情而引起關注。
跳舞群組，有啲媒體叫歌舞群組，係指喺武漢肺炎香港疫情入面，懷疑因為喺2020年11月喺多個跳舞場所跳舞而感染武漢肺炎嘅一個感染者群組。截至2021年1月19號，呢個群組合計有732人確診武漢肺炎，14人死，係香港疫情入面最大規模嘅群組。
群組頭一位確診個案喺2020年11月19號被發現，患者去過灣仔駱克道Starlight Dance Club跳舞，到20號發現另外9位患者都同呢間舞室有關，所以初頭係叫「Starlight Dance Club群組」，到21號發現有唔少患者同時去過其他舞室，所以改叫「舞室群組」，再喺22號開始叫「跳舞群組」。
喺精算學同人口學入面，生命表係一種表，一幅生命表會顯示一個個年齡，仲會同每個年齡講明嗰個年齡嘅人喺下一個生日之前死亡嘅機率係幾多。換句話講，生命表代表咗啲人嘅生存情況。 佢哋亦可以解釋為測量人口長壽嘅長期數學方法。
溫家偉，綽號大隻仔，係美國男演員。佢紐約出世，2008年到香港參選無綫電視搞嘅香港先生選舉，入圍少年組三強，2009年讀完書後正式加入無綫電視做合約藝員。2019年，佢轉去星加坡拍劇，同時開咗自己嘅製作公司。
土地供應專責小組係香港政府成立嘅一個工作組織，由行政長官林鄭月娥喺2017年9月指示成立，由8位官方成員同22位非官方成員組成，主席係黃遠輝。小組職責係要為研究香港各種土地供應來源，收集公眾嘅意見評估同分析，定出香港整體土地供應策略同埋唔同土地供應選項嘅優次，向政府提出建議。
土地供應專責小組喺2018年4月26號到9月26號期間展開咗公眾參與活動，主題係「增闢土地，你我抉擇」，歸納咗18個土地供應選項，叫市民揀下想落實邊個，亦歡迎市民提供另一啲選項建議。呢場諮詢又畀坊間俗稱做土地大辯論。
全球用中文嘅人數達14億以上，係世界主要語言之一。然而，中文維基百科嘅規模同中文嘅普及率遠遠唔成正比，甚至遠遠唔及英文維基百科嘅1/15。有觀點將原因歸咎於中國大陸當局封鎖維基百科。不過，即使只計算非中國大陸嘅大概1億名中文使用者，參與中文維基百科嘅人數重係遠遠比唔上其他語言嘅維基百科。
例如瑞典文得大概900萬人用，但瑞典文維基百科嘅文章數目已經係中文維基百科嘅兩倍幾。除咗中文維基自身嘅問題外，某啲小語種同強勢語言嘅通用性都可能係瑞典文維基快速增長嘅原因之一，例如瑞典文同德文非常相似，由德文維基百科中翻譯文章到瑞典文維基百科非常容易。
自從2006年11月中文維基百科文章數突破十萬大關之後，文章增長出現速度大幅減慢之勢。2007年1月成個月，中文維基百科只係增加咗3180篇文，平均每日只係增加咗103篇，比半年前成個月嘅6219篇，少咗近一半。
中文維基百科另一為人詬病嘅地方係佢充斥大量未完成作品。據統計，中文維基百科每篇文章長度得大概3,000字節，比德文、日文等主要語言短少。當中超過2千字節嘅文章更只有13%，同樣比大部份主要語言為少。少於一成文章嘅長度超過平均長度，意味住中文維基百科只靠極少數內容極詳盡嘅文章，去支撐文章平均長度嘅數字。
中文維基百科喺科技、化學、物理、數學、醫學等文章嘅建構同經營方面，專業性亦明顯唔夠英文或德文維基百科咁高，喺翻譯上進度亦略嫌過慢。咁相信係同中文維基百科參與者，正如前段提及，以大學生及中學生為主，而冇乜在職專業人士及大學教授參與有關。
綜合呢幾種因素，中文版維基百科正往淪為特定勢力嘅宣傳工具嘅方向發展，變得越嚟越唔似供讀者作知識參考，正常嘅百科全書，同典型被中共網絡審查過嘅嘢越嚟越相似。呢類網絡宣傳系統，加料時多數集中於政治類內容，然而其滅聲手段會涉及一切學科，因此佢嘅操縱行為，係專業內容增長嘅明顯障礙。
龔開身高八尺，為人沉靜，被形容似古畫仙人劍客。龔開人喺盛年，南宋被蒙古勢力鯨吞。龔開所在地係歷代兵家必爭之地，龔開銳意建功立業，可惜唔得志。至1279年起南宋滅亡。龔開隱居，以賣畫為生，借繪畫宣洩對元朝統治嘅憤懣，例如《鍾馗擊鬼》、唐瘦馬，代表作《瘦馬圖》。
2009年，太陽系九大行星經過幾千年嘅周期後排成一條直線而出咗單歷史上規模最大嘅太陽爆發。喺印度，美國地質學家艾德禮安·赫爾姆斯利話世界最深嘅銅礦場見到天文物理學家薩南蘇爾塔尼。薩南畀出太陽爆發令中微子嘅數量爆燈，甚至產生物理反應而開始加熱地球核心，將來令成個地球板塊崩潰。
艾德禮安馬上返到華盛頓，將呢單嘢話咗畀白宮幕僚長卡爾安豪澤。安豪澤驚到騰騰震，重將件事彙報咗美國現任總統湯馬仕威爾遜。幾個月後，湯馬仕嚟到加拿大嘅八國集團峰會，將咁得人驚嘅事話畀各國元首知。各國元首得知呢單嘢後達成協議，決定喺就快出現毀滅災難之前，救佢哋可以救到啲人。
2012年12月，住喺洛杉磯嘅積遜古提斯帶住細路去黃石公園度假時，發現原先好靚嘅湖乾嗮兼變成禁區，令古提斯認唔出喺邊度。佢喺黃石公園附近嘅營地識咗查理霍斯達。霍斯達話畀古提斯知由於自然環境同埋資源長期俾人類掠奪性破壞，令地球自身嘅平衡系統就快崩潰，人類要面臨自然災害。
由於強烈嘅地震同大型嘅火山爆發，令眼前比較熟嘅城市變成人間地獄，連地球其他地方都唔例外，甚至聞所未聞。古提斯同好多家庭一齊踏上求生之路。由於事發突然，令佢唔知諗住去邊避難，甚至諗返尋日查理提到嘅「方舟」同地圖，結果決定去諾亞方舟基地搵生存嘅機會。
古提斯去搵緊諾亞方舟基地時，雖然經歷咗生死考驗，但最後成功去到諾亞方舟基地。不過，起好啲方舟數遠遠跟唔上從世界各地收到料而過來嘅難民，從而成為挑戰成個人類嘅道德。後嚟喺唔同國家嘅人類都為咗成功避難，重猛咁同其它國家元首而開放任何邊境而入去船艙避難。
0001年1月27號，艦船入面啲人嚟到甲板呼吸新鮮空氣。艾德禮安將自己所發生啲事寫成本書。到咗艦橋時發現浸咗大陸啲海水已經開始退潮，其他國家嘅艦船都加入咗佢哋嘅航線，其它生還者都開始去非洲好望角開啓新嘅人類文明。
不過亦有例外，北韓當地宣佈禁播呢部片，重列入2012年北韓禁播電影名錄。由於嗰時金正恩啱上臺無耐，曾經喺太陽節期間提出建設「社會主義強盛大國」嘅目標，重要係紀念金日成宣佈北韓獨立100週年，因此北韓政府認為《2012》部片醜化北韓政府。
菲力·魯賓·加西亞·沙米耶杜係個尼加拉瓜詩人。佢開闢咗拉丁美洲喺19世紀未蓬勃發展嘅Modernismo文學運動。達里奧喺20世紀嘅西班牙文文學同新聞工作仍然有好大嘅影響。佢更被喻為西班牙文王子同埋稱為modernismo之父。
因為佢父母曼魯歐·加西亞同羅莎·沙米耶杜佢哋雙方嘅父母係表親，所以佢哋要得到神職人員批准，先結得婚。最後佢哋喺1866年4月6號喺尼加拉瓜利昂結婚。但係，因為曼魯歐不能自制嘅酗酒，羅莎決定離開魯歐去到馬塔帕城並喺嗰度生咗菲力·魯賓。
之後佢哋夫妻二人和好並且生咗個女叫江迪丹·羅莎，不過江迪丹喺出世之後幾日就夭折咗。當羅莎搬去佢姨姨波娜丹·沙米耶杜嗰陣，呢段緍絪再一次破裂。過咗一排，羅莎同另外一個男人一齊，佢哋亦都搬咗去洪都拉斯嘅祖魯特卡。
喺我細個生活嗰座城市，啲老人家話達里奧或者係係我阿爺嘅花名同埋真名。喺呢座小城鎮入面，個個都叫佢'Don Darío'，而個家族就叫'Daríos'。所以佢哋都慢慢開始唔用佢哋本身個姓，而我嫲嫲喺簽名嗰陣都已經係簽緊'Rita Darío'。
達里奧細個喺利昂度長大，由佢媽媽嘅叔叔菲力同姨姨波娜丹湊大，佢亦都當佢哋係佢真正嘅父母。 做自己個名。佢好少同住喺洪都拉斯嘅媽媽，或者叫佢做「曼魯歐叔叔」嘅爸爸講嘢。雖然我哋唔好清楚佢早年嘅生活，但係有記錄指出當菲力・拉米雷斯喺1871年過身之後，佢哋家庭出現經濟問題，要考慮將達里奧送去裁縫度做學師仔。
唔使一陣，佢就喺利昂一本文學雜誌 El Ensayo以「細路詩人」嘅身份得到大眾嘅注意。根據Teodosio Fernández，佢初初開始寫嘅詩都係受到當代西班牙文詩人José Zorrilla, Ramón de Campoamor, Gaspar Núñez de Arce and Ventura de la Vega等人影響。
好似佢喺1881年所寫嘅文章El jesuita咁，呢個時候嘅寫作都反映出對羅馬天主教干涉下帶有敵意嘅自由主義傾向。對佢政治取向影向最大嘅，就係厄瓜多爾人Juan Montalvo，而佢第一篇新聞寫作就係模仿佢所寫。
不過，因為佢詩入面嘅反教權色彩，保守派嘅議會長Pedro Joaquín Chamorro Alfaro並唔同意呢個提議。最後，佢可以喺尼加拉瓜嘅格拉納達讀書，不過佢就㨂咗喺馬拉瓜讀，而佢都繼續喺馬拉瓜從事新聞工作，喺El Ferrocarril同埋El Porvenir de Nicaragua兩份報紙做嘢。
1972年，以配音員嘅身份出演龍之子製作公司製作嘅『神勇飛鷹俠』嘅「淺倉Joe」一角，翌年擔任『再造人卡辛』嘅主題曲演唱，從此成為動畫歌手，演唱大量動畫同埋特攝電視劇嘅主題曲。1974年時，因為演唱電視動畫「宇宙戰艦大和號」嘅主題曲而風靡一時，創造百萬銷售量嘅紀錄。
以往佢用漢字本名「佐佐木功」做為演員工作時嘅名字，但係做配音員同演唱就用「ささきいさお」嘅平假名當做藝名，從2004年起，佢統一用「ささきいさお」做藝名。之後佢曾經喺一個歌唱節目表示，呢個係為咗作為懷念佢曾經生存喺Rockabilly大流行嘅年代、係嗰個好時代嘅見證人。
首歌嘅人聲部分主要來自約翰連儂喺1970年代後期喺紐約屋企錄嘅 Demo 帶，當有少部分聽唔到約翰連儂唱咗乜嘅地方，由保羅麥卡尼加咗新詞落去，而結他獨奏部份亦係原本冇，係保羅麥卡尼照住佐治夏里遜嘅演奏風格加入去嘅。
約翰連儂過身之後，喺1994年，小野洋子話畀佐治夏里遜知，佢手頭上其實有啲 Demo 帶，於是喺1995年，剩返嘅三個成員夾返埋一齊做回顧專輯嗰陣，本來打算錄埋呢首，連結他部都錄咗，但係因為呢條帶係屋企錄，質素唔理想，又冇辦法將人聲拆出嚟，認為技術上冇可能處理呢首歌，就放棄咗，直到2022年拍紀錄片 《Get Back》 嗰陣成功用人工智能技術將混咗音嘅人聲同伴奏分返開，於是用同一個系統將 Demo 帶嘅人聲拆出嚟。
張敏潔學生時期已經成為廣告模特兒，2008年參與英皇教育電視廣告及平面廣告。2013年參加模特兒大賽中奪冠入行做模特兒，屬Primo Managment Ltd.旗下。入行後以女主角身份伙拍劉青雲拍攝首個電視廣告《京都念慈菴積熱清》，因傳媒廣泛報導而有「念慈菴妹」稱號。
鮑康兒喺2012年加入香港電視網絡，並參演大部分劇集。其中由香港電視開台嘅《選戰》，《警界線》至《末日+5》，《夜班》及《開腦儆探》共14套劇集，喺當中連續12劇集都有參與，係近年香港電視業界比較罕有。
《報告老師！怪怪怪怪物！》係一部由台灣作家兼導演九把刀編劇並指導，於2017年暑假上映嘅電影。由鄧育凱、蔡凡熙、陳珮騏、劉奕兒以及林姵妡領銜主演，台灣預計於2017年7月28號上映。 呢部作品為九把刀完全原創，但故事同小說「蟬堡」附贈嘅短篇集《蟬堡抓不到的，怪物》屬同一世界觀，共享故事連動性。
擔保有限公司，又叫擔保公司或者保證公司，係有限公司一種，但係冇股份，所以亦冇股東，只有擔保人，而擔保人要負嘅責任，係限於公司無法償還債務或者要清盤嗰陣，負起應承咗負責嘅資本額，叫擔保金，但係擔保金可能只係一個好細嘅金額。
擔保有限公司通常係用來減低非牟利組織嘅風險，同時提高組織嘅公信力。爾啲公司可能係普通牟利公司特別為咗履行佢哋嘅企業社會責任而設立嘅子公司，亦可能係做一啲文化、科學、藝術、體育、宗教、教育、研究等等有關嘅嘢。
2017年香港電動方程式錦標賽，官方名2017國際汽聯香港電訊電動方程式賽車錦標賽，係2017－18年電動方程式錦標賽頭兩場賽事，2017年12月2到3號喺香港中環海濱賽道舉行，由香港電訊冠名贊助。呢場賽事係香港第二年搞嘅方程式賽車比賽，亦係頭一次連續兩日有正規比賽。
蘇丹聖公會包埋蘇丹成個國家喺1976年建立。2011年南蘇丹獨立後，總議會決定喺2013年7月19號建立一個由蘇丹各教區組成嘅內教省，但係維持成個蘇丹同南蘇丹教會整體統一。 蘇丹聖公會內教省建立位於蘇丹北部共5個教區。
有啲蘇丹人相信爾個內教省應該成為一個新嘅聖公宗教省而獲得完全自治，期望大主教成為教省大主教同主教長。當時嘅南蘇丹暨蘇丹聖公會教省主教長鄧保爾喺2016年向普世聖公宗諮議會提交蘇丹內教省嘅自治申請。同年7月，由阿德萊德大主教同普世聖公宗諮議會副主席領導嘅一個代表團喺在蘇丹北部進行咗一次實況調查。
代表團匯報畀諮議會以便對自治申請做出正式回應。2017年3月10號收到諮議會通知已決定蘇丹內教省將成為普世聖公宗第卅九個教省，連同喀土穆大主教甘道成為首位大主教同主教長。新教省憲章於2017年7月30日喺坎特伯里大主教賈斯汀·韋爾比陪同下進行。
金庾信，係個韓國高代王朝新羅將軍。武烈王同文武王嘅補佐將軍。韓國新羅國高代諸國統一之功，死後王爵追贈「興武王」。通稱韓國人嘅「興武大王」，「將軍」。660年文武王俾百濟征服。663年唐軍出征敗百濟，，協功高句麗，668年征服高句麗，韓國統一。
DOS 時期嘅中文系統係所謂 TSR 程式。亦會好多時利用顯像管嘅特性，繞過應用程式介面直接整到張顯示卡用唔標準嘅熒幕解像度，等熒幕可以出到多啲字，通常係至少要出多一行，用來顯示用緊嘅輸入法、全形定半形、打緊嘅字根、用緊嘅內碼等等。
Windows 改用統一碼之後，中文系統嘅中文處理會好易會同 Windows 本身嘅中文處理撞，一啲用家會基於 Windows 嘅輸入法唔好用，繼續用中文系統，但係閂咗佢嘅顯示功能，再將輸入法設定成統一碼輸出，將中文系統變咗額外嘅輸入法。
廣州日航酒店入面有400間客房同套房、重有日式同西式、中式餐廳同酒吧、6間設備完善嘅會議廳同埋可以坐到1000人嘅多功能豪華宴會廳。重有水療中心同埋泳池、健身中心同埋網球場，及整咗停車場、商務中心、購物商場、銀行同埋票務中心等其它嘅設施。
峇里九，係指9個2005年喺印尼峇里島，拉咗嘅澳洲後生仔，被控喺印尼偷運18磅海洛英去澳洲。印尼當局係透過澳洲嘅情報，拉咗佢地，主腦陳子維同妙蘭·舒古馬蘭兩個人判咗死刑，已經喺2015年4月29日處決。
2017年9月，孟昭娟代表香港隊出戰第13屆全國運動會，喺女子公路個人賽獲得一面銀牌。賽後，佢表示會休息，暫別港隊。佢身體多處受傷。前一年佢喺亞洲錦標賽前練習炒車，導致頭骨骨裂，神經受損，右耳失去一半聽力，長期耳鳴，因此休息兩個月。
2018年多倫多央街貨車連環撞人事件，初頭叫央街恐襲，係2018年4月23號喺加拿大多倫多發生嘅一次大型襲擊，兇徒喺北約克嘅柳谷區用租返嚟嘅貨Van 沿住央街南下，沿途特登用車撞人，即日造成10死16傷，受害人絕大部份係女性，其中一個傷者三年後不治。
2016年9月25號，馬列茨喺第四屆武夷山國際騎遊大會第二日比賽，踹到賽程16km標記位同其它單車手撞車，跌到重傷。醫護團隊第一時間送佢到醫院搶救，但最後證實不治，終年25歲。事發後，武夷山國際騎遊大會賽事組委會正式宣佈停辦比賽。
學校喺1953年12月3號成立，初期係廣州造紙廠屬下嘅中小學配套學校，嗌過廣州紙廠子弟學校。期間一直係廣紙屬下嘅九年義務教育制學校，直到2001年1月轉咗畀海珠區教育局睇實。2003年9月，由於荔灣區教育部門調整咗中小學嘅佈局而撤銷咗小學部而改成三年制初级中學機構。
2006年恆春地震，發生喺2006年12月26號 UTC 12點25分。震央位於北緯 21.89 度、東經 120.56 度、即係台灣中央氣象局屏東恆春地震站偏西南方 22.89 公里嘅呂宋海峽海域錄得黎克特制6.
7級、深度21.9公里嘅地震。而日本氣象廳、太平洋海嘯警報中心、香港天文台將呢次地震嘅規模定為黎克特制7.2級。美國地質調查局就定為7.1級。台灣中央氣象局副局長辛再勤表示呢次地震係台灣西南外海百年以嚟錄得最強嘅地震。
舊時從英德浛光出發，經乳源縣城到湖南宜章，全程五百幾里。南宋間，因乳源搞成縣，原先從乳源北上宜章嘅路改成喺縣城西嘅大富橋上臘嶺過風門關，經過龍溪、均豐、白牛坪、出水巖、梅花、武陽司等地，夾埋有160km到。
學校成立初期喺龍興西路近龍歸嗰邊辦學，直到2014年9月全體搬到龍歸城入面繼續辦學。學校主要接收龍歸城同永興村地區住啲小學畢業生為主。雖然學校有安保措施，但凈喺上下學期間搞「出入畀證件，來訪請登記」嘅制度，週六日或寒暑假間會對外開畀其他人士入去用佢啲體育設施。
報告重話中國啲細路喺低收入家庭出現，令將來嘅人力資本出現巨大損失，形成「貧困代際」嘅傳遞。重強調政府應該將兒童嘅營養干預納入基本職責，由執政黨同國家做出政治承諾。同年4月2號，鄧飛同500位記者、中國大陸幾十家主流媒體、及中國社會福利基金會一齊搞免費午餐基金公募計劃，提出為貧困學童提供免費午餐。
Flapjax係一隻起喺JavaScript上面嘅程式語言。佢提供咗類似電子試算表嘅響應式、數據流程計算風格，術語叫做函數式響應式編程，令到佢可以好簡單咁建立響應式網頁，而唔使哂時間喺搞回呼函數同埋潛在唔一致嘅突變。
Leet、eleet，又叫 leekspeak、L33t 或者 1337 等，係互聯網上用嘅語言。佢借一啲ASCII嘅字元，來代替原本嘅英文字，個樣睇起來似原字，但實際上響電腦儲起就會好唔同。因為同原字唔同，佢係畀啲人用來避開電腦關鍵字審查。
卡里德·阿薩德係敘利亞嘅探險家，敘利亞塔德穆爾人。從1970年代開始，喺帕爾賣拉地區連續發掘咗好多古董而出名，1998年攞過一次波蘭功勞令獎。2015年3月俾伊斯蘭極端組織ISIS捉咗做人質，重喺2015年8月18號殺咗。
大清鴉片戰爭時期，由於英國軍隊喺沙面劃咗租界，聖公會組織喺1865年到租界西邊起咗間專畀外國華僑做禮拜嘅教堂。初期一直係鬼佬做禮拜嘅聖地，但到咗第二次世界大戰之後，由於中華民國政府收返租界，所以教堂交咗畀中華聖公會華南教區嚟睺住。
佢響美國紐約出世，約翰甘迺迪高中畢業。1974年響耶魯大學讀書，1977年喺麻省理工學院攞到博士學位，經濟學家諾德豪斯睇啱咗佢。畢咗業之後響耶魯大學、麻省理工同埋史丹福大學教書。2000年開始，成為普林斯頓大學經濟系教授。
佢支援奧巴馬競選美國總統，喺佢當選之後發表文章，表達對非裔第一次當選美國總統嘅激動同自豪。更重要嘅係，佢敦促奧巴馬千祈唔好應承要佢延緩政策變化嘅建議，解析咗堅持選戰入便提出嘅激進改革議程嘅可能性同必要性。
以自由市場令物價去到合理水平達到最大交易效率有兩個前題，第一點係市場價格要夠低，但更重要係第二點，要交易價格順利調節。克魯明作為新凱恩斯學派一份子，一樣認為即使市場價格好低，主要嘅交易價格都好難順利調節，例如人工好難減，唔只打工人唔肯減人工，就連主要企業與及政府都擔心減人口會令人才流失。
因為市場唔可以順利調節價格，所以需要有形之手干預令社會改善交易效率。以財政政策同埋印銀錢政策干預嘅叫凱恩斯學派或其他相近學派。克魯明寫咗篇《為乜我哋重未係凱恩斯主義者？》 ，解釋如果大眾同埋投資者使好少錢，市場點自我調節都走唔出困境，佢認為呢樣凱恩斯先係啱。
克魯明留到意美國同瑞典都向對方出口同一類嘅高級車，呢個現象唔合乎比較優勢理論。如果美國車廠有較好嘅比較優勢造車，瑞典車出口去美國就要蝕運費，相反都係。如果兩方優勢平手，因為隔咗個大西洋，運貴好貴，雙方車廠都好難賣車到另一個市場。
克魯明認為東亞七八十年代嘅經濟奇蹟其實「只係神話」，新加坡1990年代嘅經濟模式同1950年代嘅蘇聯差唔多，經濟奇蹟只不過係不斷投入勞動力同埋資金，並無真正嘅交易效率上嘅改善，咁樣嘅經濟奇蹟係無法持久嘅。
克魯明解釋過佢預測亞洲會出現金融風暴嘅原因，指亞洲金融風暴嘅主因唔係政府借太多錢，亦唔係政府印太多銀錢，而係亞洲國家有嚴重嘅朋黨資本主義，官商關係太密切，內裏有好多由國家認可嘅功益輸送，蝕就蝕公家錢，迫銀行亂借錢畀「自己友」，挖空金融體系。
克魯明寫文《Japan's trap》提到，日本經濟主要問題係凱恩斯陷阱，即係資金流動性不足而無法自救。要害係通貨收縮等原因，日圓持有者期望日圓嘅真實價值會不斷上升，資本寧可投資貨幣產品而唔去投資真實商品或衍生產品生產，大眾極力推遲買嘢，導致日本生產力下降，失業率上升，再進一步打擊信心，製造新嘅通貨收縮預期，循環不息。
克魯明話美國醫療融資同保險太過私營化係醫療效率差勁嘅主因，理由係，私營保險基於市場原則，極力將高風險嘅投保者推畀政府，即使篩選嘅行政費貴都無所謂。克魯明話台灣嘅全民保險計劃值得美國學，因為台灣醫療系統就係少咗一層篩選行政費。
數碼地面電視，又叫地面數碼電視，中國大陸叫地面數字電視，臺灣叫數位無線電視，係用數碼電視技術嚟播映嘅地面電視，相比傳統用嘅模擬電視，除咗提供更靚嘅影像，重可以慳返唔少大氣電波，即係可以容納更多電視頻道。
屏風樓呢個概念係由環保團體 長春社提出，指響人口密集、土地有限嘅城市入面，好多幢逼埋一齊嘅摩天大廈。屏風樓好似屏風噉擋住啲光線，阻住空氣流通，令到氣溫颷高，加劇當地嘅空氣污染，令到更多居民患呼吸病。屏風樓嘅出現係因為缺乏政府嘅城市規劃同埋監管，城市發展嗰陣，地產商為咗用盡啲貴地，新起嘅樓向高空發展，啲大廈形成咗屏風陣，搞到舊區變到好似盆地噉。
自從1997年，香港政府賣咗88幅住宅地。環保觸覺調查咗44幅住宅甲類同埋乙類嘅地皮，睇下起好之後啲樓嘅樣，發現好多都有屏風樓嘅特徵，當中包括咗11個超級屏風屋苑，同埋7幅賣咗嘅地，佢哋即將會起屏風樓。
喺2022年11月，台灣正值地方選舉，喺桃園市中壢區參選嘅游智彬被揭發財產申報不實，自己明明喺中國有投資，但喺選舉期間所交嘅《公職候選人財產申報表》入面，就只係申報現金新台幣6萬元、存款新台幣16萬元，完全冇申報任何人民幣，而喺事業投資一欄，更加係全部空白。
對比起中國『愛企查』網站上游智彬嘅持股情況，當中提及佢持有中國公司嘅情況，已故作家李敖嘅仔李戡批評，游智彬唔單止財產申報唔實，仲嚴重造假。李戡又批評，游智彬自己出書就睇到自己喺大陸創辦同任職金融機構嘅事蹟，但上政論節目就唔講。
2021年維基媒體基金會針對中文維基百科嘅行動，係指2021年9月，維基媒體基金會法務部門副總裁瑪姬·丹尼斯發表聲明，話經過深入調查「中國大陸維基人用戶組」之後，以安全風險為理由，宣布對中文維基百科嘅7個用戶實施全域鎖上，又取消12個用戶嘅管理員權限。
據2021年7月一篇報導，一個名叫Walter Grassroot嘅維基編輯，喺中國維基QQ群入面提議向國家安全處舉報香港用戶。事件引發極大爭議，甚至令隸屬維基媒體基金會嘅香港用戶組成員召開咗緊急會議商議對策，並提供指引避免人肉搜尋。
因為中國大陸用戶嘅問題已經對其他用戶構成安全威脅，甚至係身體傷害，2021年9月14號，負責管理維基百科嘅維基媒體基金會宣布，經過深入調查未被官方認可嘅「中國大陸維基人用戶組」嘅活動後，決定無限期封鎖 7 名來自中國大陸嘅用户，同埋將 12 名中國大陸管理員搣柴。
香港最高法院係香港英治時期嘅最高級法院，1844年成立。喺1997年7月1號香港主權移交嗰陣，最高法院喺香港最高級法院地位由終審法院取代，最高法院就改名香港高等法院，英文名稱改做「The High Court」。
1833年8月英國率先喺廣州成立咗英國駐華司法院，喺廣州一帶嘅港口碼頭停泊嘅英國船隻都可以開庭，由英國駐華商務總監兼任法官，陪審員就委任由12位喺廣州嘅英國僑民來做，處理當地涉及英僑嘅各類糾紛。呢啲設置係遵循咗1833年8月28號英國議會通過咗嘅同大清中國同印度貿易關係嘅法案，經英皇禦准咗嘅議會任免書等就喺12月9號喺白禮頓嘅法院發布咗。
直至1844年，由倫敦委派咗名司法官接掌，司法官到埠後當局喺8月21號公佈咗高等法院條例，註銷咗原先嘅駐華刑事和海事法院同廢止咗軍法，改組英國駐華司法院交咗畀司法官主持，同時聲明轄區嘅華人居民刑事訴訟可依返《大清律例》來審，正式成立做香港最高法院，雖然叫最高法院，不過就冇終審權，終審要去返英國嘅樞密院司法委員會。
英國喺廣州一帶開始自己搞嘅刑事兼海事審理，經已削弱咗大清嘅司法管轄，宣示咗大英帝國嘅司法權力。在港定點後嘅最高法院， 接掌嘅司法官係英國大律師休姆，擔當咗第一位首席按察司，喺1844年10月2號開庭，標誌着香港司法脫離行政機關而獨立，不過休姆按察司仲身兼咗定例局議員，直至1889年港府決定按察司一職唔再搞立法，先至正式三權分立。
最高法院除咗確立咗英國在港司法權，仲延續咗英國在華嘅司法管轄權，皆因高院除咗負責審理在港嘅一切重要案件，仲兼審埋中國大陸各通商口岸涉及英僑嘅重要案件，管轄範圍畀大英當局授權覆蓋中國大陸海岸外100海哩。
根據 1844 年嘅《最高法院條例》，英國法喺香港都適用，英國司法機構嘅設置及許可權嘅劃分、法官制度、律師制度等跟著一齊引入咗香港，對香港本地嘅華人司法習慣等就未有所排除，令香港慢慢構建成具備東方特色嘅普通法地區。
呢個站喺1997年嘅「十字綫網」規劃入面出現，嗰時2號綫行機場路，未入舊白雲機場嚿地皮，期間嗌過機場路站。但到咗2000年份規劃提出將白雲機場搬到花都，原先嚿地皮留返嚟發展白雲新城，而路線亦向東移入白雲新城嘅中軸線範圍重改名做廣州體育館站，但無耐又改名做白雲新城站。
原本計劃喺條路線喺棠溪站以東到大金鐘路段經過呢個站，但2016年10月21號，由於廣州火車站定咗要改成高鐵站，原本停慢車嘅火車站打算喺德康路口搞，但2017年8月29號落實嘅新棠溪火車站規劃，改到北站倉嗰邊搞。
呢個站附近冇幾遠就係喺2014年6月1號開放嘅新廣州市兒童公園、附近重有廣州體育館、五號停機坪同埋廣州白雲綠地中心呢啲辦公樓，附近重係一片城中村嘅建築同住宅區。呢個站嘅客流都係啲附近嘅居民，喺白雲新城入面上落班嘅人、遊客同埋運動發燒友。
自2012年以嚟，自民黨喺安倍晉三嘅帶領下，屢屢喺選舉當中贏得佳績，安倍晉三亦都成為日本史上做得最耐時間嘅首相。直至2020年，安倍再次因為身體問題辭任首相，佢嘅親信菅義偉接任首相。但係菅義偉治下被公眾認為處理武漢肺炎疫情不力，政府民望急跌，到2021年9月2號，菅義偉宣佈唔再連任首相。
喺北京未經諮詢或香港人同意強行落實嘅《港版國安法》後，佢已經指出法例對新聞界好大影響，之後，佢決定眾新聞執笠時，佢就話係因為受立場新聞比人用掃場，新聞自由縮窄，有冇犯法根本唔係香港人判斷到，反而係警察憑主觀意願就可以拉人 。
古利姆洛·迪格斯，通常嗌古利姆，係墨西哥裔美國人清談節目人物，喺荷理活大道影城幫夜間清談節目Jimmy Kimmel Live！擔任停車場保安嗰陣一舉成名。佢繼續扮演Jimmy Kimmel Live！
2003年，羅德里格斯開始喺'占美·金梅直播秀!做停車場既保安。呢個時候佢仲有二份工作，其中一份係酒店房間服務員。佢後來轉左去做幕前工作，因為佢果時比較怕醜，所以一開始拒絕演出，之後有位製作人說服左佢。